En sådan fortolkning underbygges så meget desto mere af, at standpunkterne hos repræsentanterne for erhvervsgrenen i Fællesskabet i løbet af undersøgelsen kan variere i modstridende retninger. Sådanne variationer kan ikke forhindre den korrekte afvikling af den pågældende undersøgelse.

En formindsket tilslutning fra producenterne i Fællesskabet til en klage eller til en anmodning om genoptagelse af undersøgelsen vil derfor ikke nødvendigvis kunne bevirke, at undersøgelsen afsluttes, og det selv om en sådan formindskelse måtte indebære, at denne tilslutning svarer til et produktionsniveau, der er lavere end en af de to tærskler, der er fastsat i artikel 5, stk. 4, i antidumpinggrundforordning nr. 384/96.

Eftersom de pågældende EU-institutioner i tilfælde af, at klagen eller en anmodning om genoptagelse af undersøgelsen trækkes tilbage, i henhold til artikel 9, stk. 1, og artikel 11, stk. 5, i antidumpinggrundforordning nr. 384/96 kan fortsætte undersøgelsen, må det samme således gælde så meget desto mere, hvor der blot er tale om, at graden af tilslutning til denne er faldet.

Selv om antidumpinggrundforordning nr. 384/96 ikke fastsætter nogen bestemmelse om de foranstaltninger, der skal træffes af Kommissionen i løbet af en undersøgelse i tilfælde af en formindsket tilslutning fra fællesskabsproducenterne til klagen eller til anmodningen om genoptagelse af undersøgelsen, følger det så meget desto mere af nævnte forordnings artikel 9, stk. 1, at EU-institutionerne er berettigede til at fortsætte en procedure for genoptagelse af undersøgelsen på trods af, at det er muligt, at den tærskel på 50%, der er anført i samme forordnings artikel 5, stk. 4, ikke længere er nået.

Artikel 4, stk. 1, i antidumpinggrundforordning nr. 384/96 vedrørende definitionen af erhvervsgrenen i Fællesskabet præciserer begrebet »en betydelig del« af den samlede produktion i Fællesskabet af samme vare ved en henvisning til samme forordnings artikel 5, stk. 4. Nævnte forordnings artikel 4, stk. 1, og artikel 5, stk. 4, sammenholdt med 1994-antidumpingaftalens artikel 4, stk. 1, kan i den forbindelse alene forstås som henvisende til den minimumstærskel på 25%, der er indeholdt i nævnte artikel 5, stk. 4.

Eftersom den tærskel på 50%, der ligeledes er indeholdt i denne artikel 5, stk. 4, udelukkende angår den relative vægt, som de producenter i Fællesskabet, der tilslutter sig en klage over forekomsten af dumping, har i den gruppe, der er sammensat af de producenter i Fællesskabet, der tilslutter eller modsætter sig klagen, er denne tærskel ikke relevant for afgørelsen af, hvorvidt de producenter i Fællesskabet, der tilslutter sig klagen, repræsenterer »en betydelig del« af den samlede produktion af samme vare fremstillet af den pågældende erhvervsgren i Fællesskabet, som omhandlet i artikel 4, stk. 1, i antidumpinggrundforordning nr. 384/96.

Ved at henvise til tærsklen på 25% begrænser nævnte forordnings artikel 4, stk. 1, sig således til at præcisere, at en samlet produktion for de producenter i Fællesskabet, der tilslutter sig klagen, som ikke når op på 25% af den samlede fællesskabsproduktion af samme vare, under alle omstændigheder ikke kan anses for tilstrækkeligt repræsentativ for fællesskabsproduktionen.

I tilfælde af, at den samlede produktion for disse producenter i Fællesskabet når over nævnte tærskel, vil der kunne pålægges eller opretholdes antidumpingtold, såfremt det lykkes de pågældende EU-institutioner – under hensyntagen til alle de relevante oplysninger i sagen – at dokumentere, at den skade, der skyldes importen af dumpingvaren, påvirker en betydelig del af den samlede produktion i Fællesskabet af samme vare.

I den forbindelse kan en andel af fællesskabsproduktionen, der er meget tæt på 50% af den samlede produktion af samme vare fremstillet af den pågældende erhvervsgren i Fællesskabet, anses for åbenbart at udgøre en betydelig del af denne. Artikel 4, stk. 1, i antidumpinggrundforordning nr. 384/96 henviser således til begrebet »en betydelig del« af produktionen i Fællesskabet, og ikke til »størstedelen af produktionen i Fællesskabet«.

(jf. præmis 64, 67-70 og 72)